**OPŠTINA NIKŠIĆ**

**Služba zaštite i spašavanja Nikšić**

**I N F O R M A C I J A**

**O STANJU ZAŠTITE I SPAŠAVANJA**

**NA TERITORIJI OPŠTINE NIKŠIĆ ZA 2022. GODINU**

**Nikšić, mart, 2023. godine**

Služba zaštite i spašavanja opštine Nikšić u skladu sa članom 41 Zakona o zaštiti i spašavanju ("Službeni list Crne Gore", br. 13/07, 32/11 i 54/16) i Programom rada Skupštine opštine Nikšić, Skupštini opštini Nikšić, podnosi na razmatranje

**I N F O R M A C I J U**

**O STANJU ZAŠTITE I SPAŠAVANJA U OPŠTINI NIKŠIĆ ZA 2022. GODINU**

Ovom Informacijom data je potpuna analiza stanja i procjene požarne ugroženosti i rizika po oblastima i sektorima, tehnička opremljenost Službe sa ocjenom stanja zaštite od požara na teritoriji opštine Nikšića i predlogom mjera koje treba preduzeti u narednom periodu.

Služba zaštite i spašavanja organizuje i sprovodi preventivne i operativne aktivnosti i postupanja za zaštitu i spašavanje koje se odnose na:

* *izradu procjene ugroženosti od mogućih rizika,*
* *izradu planova za zaštitu i spašavanje,*
* *edukaciju stanovništva i zaposlenih u javnim preduzećima i ustanovama, privrednim i drugim organizacijama,*
* *obuku i usavršavanje pripadnika Službe,*
* *prikupljanje podataka o mogućim rizicima,*
* *obavještavanje i stavljanje u funkciju sistema za javljanje i obavještavanje,*
* *sprovođenje evakuacije stanovništva i materijalnih dobara,*
* *sanaciju područja zahvaćenih rizikom.*

Preduzima i sprovodi mjere za zaštitu i spašavanje koje se odnose na:

* *zaštitu i spašavanje od požara,*
* *zaštitu i spašavanje od poplava,*
* *spašavanje iz ruševina,*
* *spašavanje prilikom tehnoloških i saobraćajnih nesreća,*
* *spašavanje u planinama i nepristupačnim terenima,*
* *evakuaciju, sklanjanje i zbrinjavanje nastradalog stanovništva.*

Služba zaštite i spašavanja kontinuirano je preduzimala odgovarajuće mjere i radnje koje su doprinijele povećanju kvaliteta bezbjednosti građana i njihove imovine sa aspekta zaštite od požara, kao i drugih akcidentnih situacija. Sve pomenute aktivnosti potpuno su usklađene sa Zakonom o zaštiti i spašavanju, planovima zaštite i spašavanja te drugim zakonskim i podzakonskim propisima koji se odnose na ovu oblast. U skladu sa pomenutim propisima utvrđene su i posebne mjere koje su obavezni realizovati državni organi, organi lokalne uprave, preduzeća i druge organizacije i udruženja te građani sa ciljem preveniranja akcidentnih situacija.

**1. Stanje u okviru djelokruga poslova Službe zaštite i spašavanja Nikšić**

Služba zaštite i spašavanja operativno pokriva teritoriju opštine Nikšić koja obuhvata centralni i zapadni dio Crne Gore sa površinom od 2065 km2, odnosno oko 15 % teritorije što je čini, po površini, najvećom opštinom države.

U periodu januar - decembar 2022. godine pripadnici Službe zaštite i spašavanja Nikšić operativno su intervenisali ukupno 1020 puta što je za 50 intervencija manje u odnosu na 2021. godinu (1070 intervencija).

**Tabela 1:** *Prikaz broja i vrsta intervencija za period januar - decembar 2022. godine*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Intervencije Službe zaštite i spašavanja**  **u periodu 01.01.2022. - 31.12.2022. godine** | | | | | | | | | | | | | |
| **Br.** | **Vrsta intervencije** | **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** |
| **1** | **Stambeni objekti**   * podrumi * unutrašnjost objekta * dimnjaci * krovna konstrukcija | **26** | **11** | **13** | **10** | **7** | **1** | **1** | **0** | **0** | **3** | **5** | **4** |
| 1  1  24  0 | 0  1  10  0 | 0  2  11  0 | 0  0  10  0 | 0  1  5  1 | 0  1  0  0 | 1  0  0  0 | 0  0  0  0 | 0  0  0  0 | 0  1  2  0 | 0  2  3  0 | 0  2  2  0 |
| **2** | **Industrijski objekti** | **0** | **1** | **0** | **1** | **0** | **1** | **0** | **0** | **0** | **0** | **0** | **3** |
| **3** | **Javni objekti** | **0** | **0** | **0** | **0** | **0** | **0** | **0** | **0** | **0** | **0** | **0** | **0** |
| **4** | **Poslovni objekti** | **1** | **0** | **1** | **0** | **0** | **1** | **1** | **0** | **1** | **0** | **0** | **0** |
| **5** | **Pomoćni objekti** | **1** | **0** | **2** | **3** | **2** | **0** | **5** | **0** | **0** | **0** | **0** | **2** |
| **6** | **Prevozna sredstva** | **1** | **0** | **1** | **0** | **0** | **1** | **1** | **0** | **1** | **3** | **1** | **6** |
| **7** | **Tehničke intervencije**   * asanacija terena * otvaranje stana * poplava * vađenje utopljenika * iz. strad. iz hav. voz * transport bolesnika * izv. vozila iz snijeg * ukl. snijega s krova * spašavanje * ostale intervencije | **27** | **19** | **26** | **12** | **22** | **35** | **29** | **30** | **29** | **41** | **23** | **37** |
| 3  5  1  2  3  0  5  0  0  8 | 5  2  0  0  1  3  2  0  0  6 | 7  4  0  0  3  1  2  0  0  9 | 2  1  1  1  1  1  0  0  0  5 | 3  1  0  0  1  0  1  0  1  15 | 7  9  0  1  2  0  0  0  0  16 | 8  2  0  0  3  2  0  0  0  14 | 8  5  1  0  0  0  0  0  0  16 | 4  6  1  0  1  0  0  0  0  17 | 9  4  0  1  2  0  0  0  0  25 | 3  3  6  0  0  1  0  0  0  10 | 3  2  16  0  0  0  0  0  0  16 |
| **8** | **Šumski požari** | **0** | **0** | **4** | **0** | **0** | **1** | **26** | **23** | **0** | **1** | **0** | **0** |
| **9** | **Nisko rastinje** | **11** | **1** | **36** | **2** | **5** | **7** | **19** | **17** | **0** | **1** | **0** | **0** |
| **10** | **Ostale intervencije (smeće, trava, ...)** | **12** | **10** | **61** | **12** | **14** | **43** | **97** | **33** | **21** | **36** | **12** | **4** |
| **11** | **Nije intervenisalo** | **6** | **5** | **10** | **5** | **6** | **3** | **3** | **15** | **0** | **2** | **2** | **0** |
| **12** | **Lažna dojava** | **0** | **1** | **0** | **0** | **0** | **0** | **0** | **0** | **1** | **0** | **0** | **0** |
|  | **UKUPNO** | **85** | **48** | **154** | **45** | **56** | **93** | **182** | **118** | **53** | **87** | **43** | **56** |

U strukturi požara stambenih objekata za 2022. godinu imali smo: *požare* *dimnjaka (83%), požare u unutrašnjosti objekta (14%), požari krovnih konstrukcija (1%) i požari podruma (2%).*



**Grafik 1.** *Prikaz strukture požara na stambenim objektima*

***1.1.1. Požari stambenih objekata***

Kada su u pitanju stambeni objekti u 2022. godini operativno je djelovano ukupno 81 put i to na način prikazan u tabeli.

**Tabela 2:** *Požari - pregled intervencija na stambenim objektima (požari) po mjesecima*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Vrsta intervencije** | **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** |
| 1 | Podrum | 1 | 0 | 0 | 0 | 0 | 0 | 1 | 0 | 0 | 0 | 0 | 0 |
| 2 | Unutrašnjost objekta | 1 | 1 | 2 | 0 | 1 | 1 | 0 | 0 | 0 | 1 | 2 | 2 |
| 3 | Dimnjaci | 24 | 10 | 11 | 10 | 5 | 0 | 0 | 0 | 0 | 2 | 3 | 2 |
| 4 | Krovna konstrukcija | 0 | 0 | 0 | 0 | 1 | 0 | 0 | 0 | 0 | 0 | 0 | 0 |
| **UKUPNO** | | **26** | **11** | **13** | **10** | **7** | **1** | **1** | **0** | **0** | **3** | **5** | **4** |

U 2022. godini imali smo ukupno 81 intervenciju na stambenim objektima što predstavlja smanjenje broja intervencija u odnosu na 2021. godinu kada smo imali 91 požar na stambenim objektima. Ono što je veoma zabrinjavajuće jeste da u strukturi požara na stambenim objektima i dalje dominiraju požari na dimovodnim instalacijama i to čak sa 83%, što je i više nego jasan pokazatelj da se i pored brojnih apela građanima iz godine u godinu posredstvom sredstava javnog informisanja, problemu čišćenja dimovodnih instalacija i dalje ne posvećuje dovoljna pažnja. Na osnovu evidencije intervencija koju vodimo u Službi o broju požara izazvanih na dimnjacima u ovoj godini kao i prethodnih godina najugroženije je bilo uže gradsko područje gdje se u velikom broju stambenih objekata kao ogrijev koristi drvo. Kada je u pitanju redovno čišćenje dimnjaka tu i dalje dosta često te poslove obavljaju lica koja nijesu specijalizovana za tu vrstu poslova a vrlo često to rade i sami građani na različite načine i uz improvizovana sredstva za čišćenje dimnjaka. Poseban problem predstavljaju i naknadni građevinski radovi koji dovode do prekida dimovodnih kanala što nam prilikom intervencija predstavlja veliki problem. Iz godine u godinu apelujemo na nadležne službe da treba povedu mnogo više računa kako bi se nešto što hitnije uradilo po ovom pitanju ali sudeći na osnovu statističkih pokazatelja o broju požara tu nije bilo značajnijih pomaka. Ono što je još zanimljivo jeste da je u strukturi požara na stambenim objektima došlo do povećanja broja požara koji se tiču unutrašnjosti objekata. Takođe, došlo je i do pada intervencija kada se to tiče podrumskih prostorija i krovnih konstrukcija.

***Požari na industrijskim objekatima***

Za period januar - decembar 2022. godine imali smo šest intervencija kada su u pitanju industrijski objekti i to predstavlja povećanje u odnosu na prethodnu godinu kada smo zabilježili samo jednu intervenciju. Svakako jedan od najvećih bio je požar koji se desio u decembru mjesecu u "fabrici čaja" na Kapinom polju. Kada su u pitanju ne samo požari nego i drugi vidovi intervencija (tehničke intervencije) na industrijskim objektima smatramo da bi u narednom periodu trebalo više poraditi na tome kako bi čelni ljudi u privrednim kolektivima na teritoriji opštine Nikšić što bolje shvatili značaj protivpožarne zaštite. Tu prije svega mislimo da što je moguće veći broj zaposlenih iz ovih kolektiva završi osnovnu obuku iz protivpožarne zaštite a isto tako da se u ovim kolektivima redovno servisira protivpožarna oprema.

***Požari na javnim, poslovnim i pomoćnim objektima***

Kada su u pitanju požari na javnim objektima 2022. godine nijesmo imalo intervencija ovoga tipa a što se tiče požara na poslovnim objektima imali smo ukupno 5 intervencija, što predstavlja smanjenje u odnosu na 2021. godinu (12 intervencija). Interesantno je napomenuti kada su u pitanju ovi požari, da kada se dublje analiziraju struktura i uzrok ovih požara dolazi se do zaključka da se većinom radi o propustima kada je u pitanju preventivno djelovanje od strane vlasnika tih objekata. Na pomoćnim objektima imali smo 15 intervencija što predstavlja povećanje u odnosu na 2021. godinu kada smo zabilježili 6 intervencija. U sklopu ovih intervencija spomnuli bi i intervenciju u unutrašnjosti Saborne crkve u Nikšiću gdje smo zahvaljujući brzoj intervenciji učinili da posljedice požara budu što minimalnije.

***Požari prevoznih sredstava***

U 2022. godini imali smo ukupno 15 požara na putničkim motornim vozilima što predstavlja smanjenje broja intervancija u odnosu na 2021. godinu kada smo imali 20 intervencija ovoga tipa. Analizirajući ovaj broj požara raduje činjenica da je broj požara u opadanju u odnosu na prethodne godine a posebno se smanjio broj podmetnutih požara. Brzim izlaskom na lice mjesta kao i profesionalno odrađenim poslom, učinili smo da materijalna šteta na vozilima bude što minimalnija a sa druge strane uspjeli smo da spriječimo širenje požara na druga vozila i objekte.

***Šumski požari i požari niskog rastinja***

U 2022. godini imali smo 55 intervencija kada su u pitanju šumski požari i to predstavlja smanjenje u odnosu na 2021. godinu kada smo imali 91 intervenciju ovoga tipa. Iako se po podacima radi o značajnom padu možemo reći da je ova požarna sezona bila slična prethodnoj s obzirom na površinu šuma koja je stradala u šumskim požarima.

Prve šumske požare imali smo već u martu mjesecu kada smo registrovali 4 intervencije ovoga tipa i to na području Oraha, Počekovića, Smrduše i Granica. Uzroci požara u ovom periodu godine su najčešće posljedica nepažnje pojedinaca koji koriste lijepo vrijeme kako bi očistili svoja imanja. Međutim, do kulminacije požara ovoga tipe dolazi u julu i avgustu mjesecu gdje smo više od mjesec dana bili danonoćno na terenu a sve kao posljedica sušnog perioda pa je došlo do aktiviranja požara u relativno kratkom vremenu u skoro svim djelovima naše Opštine. Kada je u pitanju mjesec jul dolazi imali smo 25 intervencija ovog tipa i to najviše na području Vojnika, Jasenovog polja, Javorka, Bogetića. Posebno nam je zadavao problem požar koji je uništio velike količine šume na području planine Vojnik. Požar je izbio na nepristupačnom terenu 15.07.2022. godine i za vrlo kratko vrijeme proširio se u svim pravcima tako da su naše ekipe danima bile prisutne na ovom terenu a sve kako bi odbranila kuće i vikendice kao i drugu imovinu stanovnika toga područja. Na ovom području u gašenju požara koje je trajalo više od deset dana pomoć smo imali i od avihelikopterske jedinice MUP-a Crne Gore kao i od Vojske Crne Gore. Manje više uvijek su dvije ekipe u ovom periodu bile na ovom terenu prmještajući se sa jednog mjesta a drugo kako ne bi dozvolili ovom šumskom požaru da pričini još veću štetu. Požarna sezona se nastavila i u avgustu mjesecu kada smo imali 23 intervencije kada su u pitanju šumski požari. Lokacije na kojima smo imali požare u ovom mjesecu su: Nudo (12 intervencija), Bijela Gora (4 intervencije), Osječenica (7 intervencija), Vilusi, Ilino brdo, Velimlje, Bogetići. Kada je u pitanju mjesec avgust onda tu je karakteristično da smo imali veliki požar koji se razvijao i širio u pograničnom dijelu opštine Nikšić sa opštinom Trebinje. Pored pomoći iz vazduha od strane aviona i helikoptera MUP-a i Vojske Crne Gore tu su nam pritekli u pomoć kao i prethodnih godina i vatrogasci iz Trebinja (DVD Lastva) kao i lokalno stanovništvo. Nadljudskim naporima uspjeli smo da spasimo veliki broj stambenih objekata a pojedine ekipe su ostajale po cijelu noć da dežuraju kako se vatra ne bi približila kućama.

Uzroke ovih požara ove kao i prethodnih godina treba tražiti prije svega u neodgovornom ponašanju nesavjesnih građana. Pored šumskih požara imali smo i 99 požara niskog rastinja što je takože manje u odnosu na 2021. godinu (267 intervencija).

**Tabela 3:** *Šumski požari i požari niskog rastinja za period 2011-2022. godine*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Br** | **Vrsta interv.** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** |
| 1 | Šumski požari | 67 | 120 | 21 | 1 | 36 | 10 | 96 | 6 | 33 | 18 | 91 | 55 |
| 2 | Nisko rastinje | 159 | 238 | 109 | 32 | 235 | 136 | 281 | 83 | 215 | 216 | 267 | 99 |

***Tehničke intervencije***

U periodu januar - decembar 2022. godine imali smo ukupno 330 tehničkih intervencija što predstavlja povećanje u odnosu na 2021. godinu (309 intervencije). Kada se analizira struktura tehničkih intervencija u 2022. godini mogli bi zaključiti da se ona ne razlikuje od prethodnih godina i da se manje više radi o uobičajenim intervencijama. U samoj strukturi ovih intervencija treba izdvojiti vrlo zahtjevne intervencije prilikom izvlačenja povrijeđenih iz havarisanih vozila u saobraćajnim udesima gdje se od pripadnika naše Službe traži znanje za ovaj vid intervencija i zbog toga ovom segmentu obuke posvećujemo posebnu pažnju. Takođe, uvijek se odazovemo akcijama pretraživanja terena za nestalim licima kao što je to bilo u mjesecu decembru na rijeci Zeti i akumulaciji Vrtac, a više puta smo učestvovali u samim akcijama vađenja utopljenika. Za ove vrste intervencija sada raspolažemo adekvatnom opremom koju smo nabavili preko projekata što to ranije nije bio slučaj. Pored ovoga uvijek se odazovemo pozivima i kada je u pitanju transport bolesnika, izvlačenje zaglavljenih vozila iz snijega ili vozila koja su sletjela sa puta, ispumpavanju vode iz poplavljenih prostorija, spašavanju životinja i sl.

Zajednička karakteristika svih tehničkih intervencija je to da na njih ne možemo da utičemo ali zato ako već dođe do istih, naravno sa opremom sa kojom raspolažemo, uvijek ćemo biti spremni da pravovremeno i stručno intervenišemo.

**Tabela 4:** *Pregled tehničkih intervencija za period januar - decembar 2022. godine*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Br** | **Vrsta intervencije** | **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** |
| 1 | Asanacija terena | 3 | 5 | 7 | 2 | 3 | 7 | 8 | 8 | 4 | 9 | 3 | 3 |
| 2 | Otvaranje stana | 5 | 2 | 4 | 1 | 1 | 9 | 2 | 5 | 6 | 4 | 3 | 2 |
| 3 | Poplava | 1 | 0 | 0 | 1 | 0 | 0 | 0 | 1 | 1 | 0 | 6 | 16 |
| 4 | Vađenje utopljenika | 2 | 0 | 0 | 1 | 0 | 1 | 0 | 0 | 0 | 1 | 0 | 0 |
| 5 | Izvlačenje iz hav. voz. | 3 | 1 | 3 | 1 | 1 | 2 | 3 | 0 | 1 | 2 | 0 | 0 |
| 6 | Transport bolesnika | 0 | 3 | 1 | 1 | 0 | 0 | 2 | 0 | 0 | 0 | 1 | 0 |
| 7 | Izvl. vozila iz snijega | 5 | 2 | 2 | 0 | 1 | 0 | 0 | 0 | 0 | 0 | 0 | 0 |
| 8 | Ukl. snijega sa krova | 0 | 0 | 0 | 0 | 0 | 0 | 0 | 0 | 0 | 0 | 0 | 0 |
| 9 | Spašavanje | 0 | 0 | 0 | 0 | 1 | 0 | 0 | 0 | 0 | 0 | 0 | 0 |
| 10 | Ostale intervencije | 8 | 6 | 9 | 5 | 15 | 16 | 14 | 16 | 17 | 25 | 10 | 16 |
| **UKUPNO** | | **27** | **19** | **26** | **12** | **22** | **35** | **29** | **30** | **29** | **41** | **23** | **37** |

19

**2. Analiza stanja i procjena ugroženosti**

Na teritoriji opštine Nikšić nalaze se 32 mjesne zajednice i to:

* *10 mjesnih zajednica koje čine uže gradsko jezgro,*
* *7 mjesnih zajednica su prigradska naselja, a*
* *15 mjesnih zajednica čine seoska područja na kojima egzistira 105 sela i zaseoka.*

Imajući u vidu navedenu podjelu prilikom analize stanja i procjene požarne ugroženosti izvršili smo grupisanje mjesnih zajednica i šumskih kompleksa u četiri sektora i to:

* **Sektor I** (MZ Trubjela, MZ Vilusi, MZ Grahovo i šumski kompleks Bijela Gora) koji obuhvata područje uz magistralu Nikšić - Trebinje kao i područje južno od ovog saobraćajnog pravca.
* **Sektor II** (MZ Petrovići, MZ Vraćenovići, MZ Velimlje, MZ Crkvice, MZ Krstac, MZ Crni Kuk i šumski kompleksi Somina, Njegoš, Zla Gora, Javorak i Vojnik) koji obuhvata područje između magistralnih pravaca Nikšić - Trebinje i Nikšić - Šavnik - Žabljak kao i granice sa BiH.
* **Sektor III** (MZ Miolje polje - Župa, MZ Lukovo, MZ Bogetići i šumski kompleksi: Štitovo, Krnovo i Vučje).
* **Sektor IV** (MZ Vidrovan, MZ Straševina, MZ Kličevo, MZ Ozrinići, MZ Poljica, MZ Uzdomir, MZ Rastoci, MZ Ćemenca, MZ Dragova Luka, MZ Humci, MZ Rudo Polje, MZ Bistrica, MZ Centar I, MZ Centar II, MZ Stara Varoš, MZ Grudska Mahala, MZ Mrkošnica, MZ Trebjesa, MZ Tović, MZ Kočani i park šuma Trebjesa).

**Sektor I**

Požari na ovom terenu su dosta česti i oni su uglavnom posledica nepažnje učesnika u saobraćaju s obzirom da kroz ovaj sektor prolazi magistralni put Žabljak - Nikšić - Risan kao i regionalni putevi. Osnovne karakteristike ovog sektora jesu da je riječ o bezvodnom području na kojem se nalazi pretežno nisko rastinje i šikara. Što se tiče sistema obavještavanja on se i dalje svodi na pozive lokalnog stanovništva i obavještavanja od strane policije koja svakodnevno patrolira ovim područjem.

Na području mjesne zajednice Grahovo koja obuhvata osim mjesnog centra još osam sela nalazi se i šumski kompleks Bijela Gora sa površinom od 4.171 h i drvnom masom od 328.275 m2. Na ovom području nalazi se šumska kultura crnog bora na površini od 126 ha. U mjestu Jarčište nalaze se dvije cistjerne za vodu koje se mogu koristiti za eventualno gašenje požara a postojeći protivpožarni presjeci su zarasli tako da ne mogu biti od koristi vatrogascima prilikom gašenja požara.

Na ovom području prije nekoliko godina formirana su i tri dobrovoljna vatrogasna društva (Grahovo, Brestice i Vilusi) a od ova tri društva najaktivnije je DVD u Bresticama kojem smo ustupili na korišćenje vatrogasno vozilo FAP 1314 koje je godinama bilo van funkcije.

Plan nam je da na području ovog sektora napravimo za vrijeme požarne sezone jedan punkt gdje bi bilo stacionirano jedno vozilo sa ljudstvom a podršku bi činili dobrovoljci sa ovog područja. Takođe, bilo bi potrebno te ljude i opremiti osnovnom opremom za gašenje požara jer spremnost da se na dobrovoljnoj bazi uključe u akcije gašenja požara sa njihove strane postoji.

**Sektor II**

Ovaj sektor obuhvata područje između magistralnih pravaca Nikšić - Trebinje i Nikšić - Šavnik - Žabljak kao i granice sa BiH i u njegov „sastav” ulaze sljedeće mjesne zajednice: Petrovići, Vraćenovići, Velimlje, Crkvice, Krstac, Crni Kuk kao i šumski kompleksi: Somina, Njegoš, Zla Gora, Javorak i Vojnik. Zajednička karakteristika mjesnih zajednica koje pripadaju ovom sektoru je da se radi o bezvodnom području, koja su u prosjeku udaljena od 40 do 70 km od naše Službe i na kojem se nalaze veliki šumski kompleksi.

Šumski kompleks Njegoš nalazi se na kraškom terenu i odlikuje se malim količinama padavina u ljetnjim mjesecima i sa izuzetno sušnim priodima (jul - septembar). Što se tiče vegetacije na ovom području zastupljene su listopadne i četinarske šume i ne postoje urađeni protivpožarni putevi. Otvoren je šumskim putevima Srijede - Zla Gora - Ciganka, Srijede - Ravna Glavica (desni krak), Prenka - Gornje Srijede, Jasikovica - Bajov kamen - Dubočke, Mramorje - Jasikovica, Prenka - Gornje Srijede. Ukupna dužina svih putnih pravaca iznosi 47,9 km. Od čega javnih 18,8 km, a šumskih makadamskih 29,1 km, zahvata ukupnu površinu 4.896 ha. Na ovom terenu ima cistjerni za vodu u Srijedama i izvor tzv. jama Matovića.

Šumski kompleks Somina nalazi se sjeverozapadno od Nikšića. Sa Nikšićem je povezan putnim pravcima Nikšić - Velimlje - Crni Kuk - Donje Crkvice. Preko utesa je povezana putnim pravcem Nikšić - Gacko gdje se u mjestu Jasikovica odvaja put koji ulazi u šumski kompleks i otvara njen sjeveroistočni dio. S obzirom na reljef (krečnjaci i dolomit) ovaj prostor oskudijeva vodom kako površinskom tako i izvorskom. Otvorenost šumskih komunikacija je dosta slaba, tereni nepristupačni pa u slučaju izbijanja požara treba angažovati i mjesno stanovništvo.

Šumski kompleks Javorak - Vojnik nalazi se sjeverno od Nikšića. U slučaju izbijanja požara na ovom području vrijeme koje bi bilo potrebno da pripadnici naše Službe stignu na mjesto intervencije bi iznosilo nekih 20 do 25 minuta u zavisnosti od intenziteta saobraćaja. Čitavo ovo područje ispresjecano je mrežom makadamskih i šumskih puteva koji su u dosta lošem stanju. Što se tiče izvorišta vode za snabdijevanje vatrogasnih vozila vodom, najčešće je korišćena lokacija u Jasenovom polju. Završetkom izgradnje magistralnog puta Žabljak - Nikšić - Risan očekivano je došlo do povećanog intenziteta saobraćaja (veće prisustvo turista, izletnika) što je uzrokovalo i povećanjem broja intervencija na ovom području (šumski požari i saobraćajni udesi).

Šumski kompleks Zla gora nalazi se sjeverozapadno od Nikšića i zauzima položaj između presječenog Njegoša i Krupačkog jezera, te između Srijeda na istočnoj strani i Trepača na zapadnoj strani. Kroz kompleks prolazi mreža šumskih puteva, ali s obzirom na njihov kvalitet i gustinu može se reći da je nedovoljna otvorenost za intervenciju od požara.

**Sektor III**

Ovaj sektor obuhvata sljedeće mjesne zajednice: Župa, Lukovo, Bogetiće kao i šumske komplekse: Štitovo, Krnovo i Vučje.

Mjesna zajednica Župaobuhvata sela: Bjeloševina, Dučice, Zagrad, Jugovići, Kuta, Liverovići, Morakovo, Oblatno, Carine, Vasiljevići, Bastaje, Staro selo, Miolje polje i Krstovače. Područje ove mjesne zajednice bogato je korisnim industrijskim šumama. U sjedištu mjesne zajednice nalaze se prodavnice, osnovna škola, dječiji vrtić i dom. Sela su dosta razbacana, a udaljenost je od grada oko 15-20 km, pa se zato preventivnim mjerama zaštite od požara treba posvetiti puna pažnja, jer bi intervencija Službe zaštite i spašavanja bila neblagovremena. Radom MZ Župa u prvom tromjesječju 2022. godine kroz projekat stigla je lična vatrogasna oprema za gašenje šumskih požara i formirano je dobrovoljno vatrogasno društvo, a mi smo im kao Služba pružili svu neophodnu stručnu pomoć.

Na području MZ Lukovo koja obuhvata još 5 sela, nalazi se šumski kompleks Krnovo - Vučje (listopadne i zimzelene šume) kao i sportsko rekreativni centar Vučje. Izražen je nedostatak vode (posebno u ljetnjim mjesecima) a udaljenost od Službe zaštite iznosi 25 km. U slučaju izbijanja požara na ovom području potrebno vrijeme da bi se stiglo na ovo područje iznosi oko 25 min. Na ovom području nalazi se i šumski kompleks Štitovo koji je po površini i drvnoj masi koja se nalazi na ovom prostoru najveći na području Nikšića. Zbog velike zastupljenosti zimzelenih vrsta tokom ljetnjih mjeseci na području ovog šumskog kompleksa postoji velika opasnost od izbijanja šumskih požara.

Mjesna zajednica Bogetići osim mjesnog centra obuhvata 8 sela (Bogmilovići, Drenovštica, Milojevići, Povija, Stubica, Tunjevo, Cerovo, Vitasojevići), koja su osim Tunjeva u ljetnjem periodu bez vode. U centru mjesne zajednice postoje prodavnice i ugostiteljski objekti, škola, dom a ostali dio mjesne zajednice je naseljen po selima i zaseocima koji su razbacani sa lošim putevima. Kako je udaljenost udaljenost od vatrogasne jedinice od 15 do 20 km posebnu pažnju treba posvetiti preventivnoj zaštiti od požara jer bi zbog udaljenosti intervencija Službe zaštite i spašavanja bila neblagovremena.

**Sektor IV**

Sektor IV obuhvata mjesne zajednice koje pripadaju užem gradskom jezgru, prigradske mjesne zajednice kao i park šumu Trebjesa. Stanje u mjesnim zajednicama bi izgledalo ovako:

1. **MZ Vidrovan** - Mjesna zajednica Vidrovan obuhvata sela: Vir, Miločani, Sjenokosi, Srijede, Duga, Rastovac, Pišteta, Šipačno, Jasenovo Polje, Praga, Orah i Vidrovan. U ovoj mjesnoj zajednice nalaze se drvopreradivački pogoni, osnovna škola, vojno skladište eksploziva u Brezoviku, bolnica u Brezoviku kao i drugi objekti. Zbog koncentracije izgrađenosti raznih objekata i gustine naseljenosti u samom centru mjesne zajednice, nužno je formirati Dobrovoljno vatrogasno društvo i opremiti ga odgovarajućom opremom. Ovdje svakako najveću opasnost predstavlja skladište eksploziva u Brezoviku zbog dotrajalih magacina. U poslednje vrijeme došlo je do rekonstrukcije određenog broja objekata za smještaj eksploziva pa se nadamo da će u dogledno vrijeme situacija popraviti.
2. **MZ Uzdomir** - Mjesna zajednica Uzdomir obuhvata naselja Grebice i Mokru njivu. Na ovom području nalazi se i čitav niz pogona i poslovnih objekata. Stambeni objekti su uglavnom prizemni, privatno vlasništvo, a zgrade su od tvrdog materijala.
3. **MZ Rastoci** - Na području ove mjesne zajednice od značajnijih objekata nalaze se: gimnazija "Stojan Cerović", OŠ „Braća Ribar“, mljekara „Nika“, benzinska pumpa „Eko petrol“, dječji vrtić „Zvjezdica“, upravna zgrada Vodovoda, pumpna stanica Duklo, kasarna kao i veći broj stambenih objekata različite spratnosti. Otvorenost za pristup vatrogasnim vozilima na ovom području je relativno povoljna. Najveći rizik za okolinu predstavlja pumpna stanica za gorivo kao i rezervoari amonijaka u mljekari „Nika”.
4. **MZ Ćemenca** - Na području MZ Ćemenca imamo određeni broj pogona za preradu drveta kao i veći broj stambenih objekata. Improvizovani objekti u ovoj mjesnoj zajednici predstavljaju najveću opasnost po pitanju požarne opasnost a otvorenost za pristup vatrogasnim vozilima na ovom području je relativno nepovoljna.
5. **MZ Dragova Luka** - Na području ovog sektora od značajnijih objekata nalazi se stadion FK „Sutjeska“ sa pomoćnim stadionom, stadion FK „Čelik“, dječji vrtić „Bajka“, OŠ „Braća Labudović“ kao i veći broj stambenih objekata. Kada je u pitanju otvorenost ovog sektora za pristup vatrogasnim vozilima ona je relativno nepovoljna zbog uskih i slijepih ulica.
6. **MZ Humci** - Na području ove MZ od značajnijih objekata imamo: dječji vrtić „Sunce“, željezara Nikšić, trgovine, skladišta, skladišna stanica za tečni naftni gas kao i veći broj stambenih objekata. Samim tim ovo područje je vrlo rizično posebno ako se tome doda i naselje Budo Tomović gdje su stambeni objekti zbijeni jedan pored drugog i napravljeni od lako zapaljivih materijala pa u slučaju požara uz nepovoljne meteo uslove može doći do brzog širenja požara. Otvorenost ovog sektora za pristup vatrogasnim vozilima je relativno povoljna.
7. **MZ Trebjesa** - Na području ove mjesne zajednice od značajanijih objekata nalazi se srednješkolski centar (mašinska, elektro i ekonomska škola), Fakultet fizičke kulture, fabrika alkoholnih pića „Neksan“, benzinska pumpa „Humci BS“, OŠ „Mileva Lajović“, Institut crne metalurgije, zgrada policije, AD „Građevinsko“, skladišta kao i veći broj stambenih objekata različite spratnosti. Kada je u pitanju otvorenost ovog sektora za pristup vatrogasnim vozilima ona je povoljna.
8. **MZ Rudo Polje** - Na području ove mjesne zajednice od značajanijih objekata nalazi se OŠ „Ratko Žarić“, vrtić „Ciciban“, OŠ „Luka Simonović“, nova pošta, trgovački objekti kao i veći broj stambenih objekata različite spratnosti. Na ovom području imamo višespratnice u kojima ne funkcioniše unutrašnja hidrantska mreža a takođe i sama dvorišta su neuređena kao i podrumske prostorije posebno oko spremišta drva za ogrijev. Kada je u pitanju otvorenost ovog sektora za pristup vatrogasnim vozilima ona je relativno povoljna.
9. **MZ Bistrica** - Na području ove mjesne zajednice od značajanijih objekata nalazi se pivara „Trebjesa“ kao i veći broj stambenih poslovnih objekata različite spratnosti. Kada je u pitanju otvorenost ovog sektora za pristup vatrogasnim vozilima ona je relativno povoljna.
10. **MZ Centar 1** - Na području mjesne zajednice Centar 1 od značajnijih objekata nalazi se: stara zgrade pošte, poslovni centar „Atrium“, JU Centar za socijalni rad za opštine Nikšić, Šavnik i Plužine, galerija, poslovni centar „Balkanska carica“, "Tehnopolis", Dom revolucije, poslovna zgrada „Prve banke“, Dom zdravlja, hitna pomoć, dječji dispanzer, bolnica, zgrada internog odjeljenja kao i stambeno poslovni objekti različite spratnosti. Kada je u pitanju spratnost objekata ona ide od većeg broja prizmenih objekata pa do spratnosti P+2. Uglavnom se radi o starijim zgradama. Poseban problem na ovom području predstavlja pristup pojedinim objektima u unutrašnjosti pojedinih sektora jer u slučaju požara vatrogasna vozila ne bi imala pristup njima. Zbog nepostojanja prilaznih puteva, morala bi se vatrogasna pruga razvlačiti kroz objekte, hodnike, prolaze i na druge načine. Uvođenjem reda kada je u pitanju parkiranje kao i promjenom režima saobraćaja u strogom centru grada situacija se donekle popravila kada je u pitanju sama prohodnost za naša vozila ali i dalje ima nesavjesnih pojedinaca koji nepropisnim parkiranjem svojih vozila na mjestima gdje za to nije predviđeno mogu da ugroze sam tok eventualne vatrogasne intervencije.
11. **MZ Centar 2** - Na području ove mjesne zajednice od značajanijih objekata nalazi se: vrtić „Kosovka djevojka”, Institut za ispitivanje građevinskih materijala, parohijski dom, zgrada turističke organizacije Nikšić, poslovni centri, RTV „Nikšić“, tržnica, tržni centar „Nikšić“, veći broj ugostiteljskih objekata, upravna zgrada EPCG, kapela, Saborna crkva, crkva Sv. Petra i Pavla, HTP „Onogošt”, robna kuća „Nikšićanka“, zgrada Opštine, Osnovni sud, JU „Zahumlje”, tržni centar „Zeta“, hotel „Jugoslavija“, poslovna zgrada Zetetransa, Filozofski fakultet, benzinska pumpa, studentski dom „Braća Vučnić“ kao i veći broj stambeno poslovnih objekata različite spratnosti. Problemi koji se tiču stanja zaštite i spašavanja gotovo da su isti kao u MZ Centar 1.
12. **MZ Grudska mahala** - Na području ove mjesne zajednice od značajnijih objekata izdvajamo: veći broj višespratnica od 4 do 8 spratova (nepostojanje hidrantske mreže), dječji vrtić „Lastavica“, zgrada Komunalnog preduzeća, dječji vrtić „Ciciban“, nova zgradu muzičke škole i sportski centar kao i veći broj stambenih objekata različite spratnosti. Otvorenost ovog sektora za pristup vatrogasnim vozilima je povoljna. Sportski centar zbog svoje specifične djelatnosti i okupljanja građana zahtijeva posebnu pažnju pa se shodno tome i kod nas uvijek vodi računa da prilikom svih manifestacija (sportskih, kulturnih, političkih i dr.) dobro pokrijemo sva kritična mjesta koja bi mogla da prouzkrokuju probleme i ugroze živote velikog broja građana koji posjećuju ovaj objekat.
13. **MZ Stara Varoš** - Na području ove mjesne zajednice od značajnijih objekata izdvajamo: željeznička stanica, tržni centar, pozorište, dječji vrtić „Pčelica“, nikšićki mlin, kao i veći broj stambenih objekata različite spratnosti. Kada je u pitanju otvorenost ovog sektora za pristup vatrogasnim vozilima ona je relativno povoljna. Ono što nama predstavlja problem jeste parkiranje u ulici Stojana Kovačevića kao i u Štrosmajerovoj ulici. Naime, prilikom izlaska na intervenciju često nam se dešava da naša vozila ne mogu da prođu ovom ulicom od nepropisno parkiranih vozila što nam predstavlja veliki problem posebno ako se ima u vidu da je nekome naša pomoć u tom trenutku neophodna a da mi do samog mjesta intervencije ne možemo doći ili gubimo dragocjenu vrijeme tražeći alternativni put. Smatramo da bi ovdje pripadnici komunalne policije trebali patrolirati češće kako bi se ovaj problem sa nepropisnim parkiranjem ako ne u potpunosti riješio onda makar učinio da postojeće stanje na terenu bude bolje.
14. **MZ Mrkošnica** - Na području ove mjesne zajednice od značajnijih objekata nalaze se: tri benzinske pumpe, autobuska stanica, Crveni krst, AD „Metalac“, fabrika namještaja „Iva-dekor“, trafostanica, tržni centar „Voli“, tržni centar „Laković“, gradski park, gradska kuća, dvorac kralja Nikole, Centar za kulturu, teniski tereni, sportski centar „Trim“, stadion malih sportova, meteorološka stanica Nikšić, tržni centar „Okov“, buvlja pijaca, skladišta kao i veći broj stambenih objekata različite spratnosti. Otvorenost ovog sektora za pristup vatrogasnim vozilima je relativno povoljna. Pored tri benzinske pumpe svakako najveći problem godinama predstavljao je dvorac kralja Nikole ali kako su radovi na dvorcu u toku to će imati za rezultat smanjenja rizika od izbijanja požara ugradnjom savremenih sistema za dojavljivanje i gašenje požara.
15. **MZ Tović** - Teritorija ove mjesne zajednice obuhvata naselja Zavrh, Glibavac i Brezovik. Mjesna zajednica prihvata seoska područja (prigradska), gdje je prigradska gradnja sa dosta razbacanim stambenim zgradama. Udaljenost od grada je od 5 do 7 km i postoje objekti od vatroneotpornog materijala.
16. **MZ Kočani** - Na području ove mjesne zajednice se nalazi Auto-baza, pogoni za preradu drveta i stočne hrane, klanica MI „Goranović”, objekti Vojske Crne Gore, hotel „Vukov most”, pilana, ugostiteljski objekti, skladišta, motel „Krupac” i dr. Udaljenost od centra grada je od 5-10 km pa uz dobru dojavu požara Službe zaštite i spašavanja može blagovremeno intervenisati posebno ako se ima u vidu mogućnost brze rekacije sa naše ispostave na Kapinom polju gdje je stacioniran određeni dio našeg ljudstva.
17. **MZ Poljica** - Mjesna zajednica Poljica obuhvata: Broćanac, Bubrežak, Kapino Polje, Kuside, Orlina, Riđani, Crnodoli, Štedim i Poljice. U centru mjesne zajednice imamo osnovnu školu, poslovna zgrada „NTC Logistics“, dom, prodavnice i ugostiteljske objekte dok su ostala sela i naselja razbacana. Na Kapinom Polju nalazi se aerodrom. Na području ove mjesne zajednice nalazi se akumulaciono jezero Slano. Stavljanjem u funkciju aerodroma u narednom periodu treba razmišljati o formiranju vatrogasne službe i planiranju sredstava za tu službu. Uopšte da bi jedan aerodrom dobio dozvolu za rad mora jednostavno u zavisnosti od kategorije aerodroma da ima određeni broj ljudstva i tehnike što je predviđeno važećim pravilnicima. Takođe, završetkom aerodroma i njegovima stavljanjem u funkciju biće potrebno dalje jačati rad vatrogasno spasilačke službe kroz usavršavanje na profesionalnom planu tako i u nabavci nedostajuće spasilačke opreme.
18. **MZ Straševina** - Na području mjesne zajednice Straševina uglavnom je zastupljena individualna izgradnja, pretežno niskogradnja sa jednim do dva sprata. Objekti su rađeni pretežno od čvrstog materijala. Od značajnijih objekata nalaze se: OŠ „Jagoš Kontić”, dječiji vrtić, benzinska pumpa „Eko petrol”, benzinska pumpa „Hifa oil”, MI „Goranović”, pekara „Uniprom”, tržni centar „Kips”, „Ening”, farme pilića, skladišta, radionice, dom i dr. Udaljenost od centra grada je 3-5 km, pa uz dobru dojavu požara Služba zaštite i spašavanja može blagovremeno intervenisati. Najveća opasnost su pumpe za točenje goriva kao i deponija na Budošu.
19. **MZ Kličevo** - Na području mjesne zajednice Kličevo nalaze se: OŠ „Milija Nikčević“, dom, skladišta, asfaltna baza, prodavnice, ugostiteljski objekti, radionice, „Booster“, kamenolom i dr. Otvorenost ovog sektora za pristup vatrogasnim vozilima je relativno povoljna. Povećani je rizik od izbijanja požara u pomoćnim objektima.
20. **MZ Ozrinići** - Karakteristično je da je područje Ozrinići dosta gusto naseljeno i proteže se na dužini od 6 km. Na području mjesne zajednice Ozrinići nalaze se: dom, osnovna škola „Radoje Čizmović”, radionice, salon namještaja „Ramond“, drvoprerađivački pogoni, prodavnice i drugo. Pošto se nalazi na periferiji grada Služba zaštite i spašavanja može efikasno intervenisati uz blagovremenu dojavu požara. Otvorenost ovog sektora za pristup vatrogasnim vozilima je relativno povoljna. Objekti napravljeni od materijala koji nije otporan na vatru su najveća opasnost.

U najužoj gradskoj zoni nalazi se preko 30 stambenih objekata spratnosti od 4 do 8 spratova i 8 stambenih objekata sa 8 i više spratova. Ovi objekti predstavljaju posebno visok rizik sa stanovišta zaštite i spašavanja zbog lakog i brzog zadimljavanja unutrašnjih putnih komunikacija, otežanog korišćenja vatrogasne opreme u slučaju intervencije i kratkog vremena za evakuaciju. Zato se kod požara na višespratnim objektima moraju obezbijediti posebni uslovi kako bi se efikasno koristila adekvatna vatrogasna oprema i vozila koja su neophodna u takvim situacijama. U većini stambenih objekata u kojima postoji hidrantska mreža ista nije u funkciji, dimovodne instalacije su zapuštene, oštećene i neredovno se čiste, elektro instalacije se loše održavaju, a podrumske i druge zajedničke prostorije se ne drže uredno i čisto. Dakle, ponavlja se situacija iz godine u godinu da se ovom problemu ne posvećuje dovoljna pažnja.

**Park šuma Trebjesa**

Park šuma Trebjesa obuhvata površinu od 1.267.341 m2. Od toga 924.039 m2 nalazi se pod borovom i listopadnom šumom, a 231.091 m2 nalazi se pod niskim rastinjem i kamenjarom. Zbog same podloge i gorivog materijala na površini park šume Trebjesa uvijek imamo brze prizemne i podzemne požare. Park šuma Trebjesa nema prirodnih izvorišta sa kojih bi se mogla koristiti voda za gašenje požara pa se ona mora dopremati putem cistjerni.

Svi požari koji su izbili na ovom području prethodnih godina su uspješno ugašeni u samom začetku upravo zbog dobrog sistema osmatranja i obavještavanja. U 2017. godini smo imali požar na Trebjesi u centralnom dijelu visočije od hotela „Trebjesa” koji je bio aktivan tri dana. Upravo ovaj požar koji je mogao da ima nesagledive posledice po park šumu Trebjesa ukazuje na potrebu da se posveti mnogo veća pažnja preventivnim mjerama koje bi uključivale izgradnju protivpožarnih puteva koji bi služili za transport vode i opreme za gašenje požara, postavljanje vidio nadzora koji bi bio direktno uvezan sa dispečerskim centrom u našoj Službu, čišćenjem i njegom četinara (uklanjanjem suvih i polomljenih stabala i granja), nabavkom manjeg vozila za potrebe gašenja požara na ovakvim terenima kao i obezbjeđenjem izletišta (postavljanje znakova upozorenja i zabrane, postavljanje buradi sa vodom) što bi doprinijelo smanjivanju rizika od izbijanja požara. Generalno gledano situacijom na području park šume Trebjesa nijesmo zadovoljni jer smo u prethodne dvije godine imali više intervencija na ovom prostoru.

Ono na šta smo posebno ponosni je to da smo pokrenuli akciju čišćenja sjevernog prilaza park šumi Trebjesa od gorivog materijala koji može da predstavlja značajan problem u periodu ljetnje požarne sezone. Isto tako učinili smo ovaj prostor prijatnijim za boravak našim sugrađanima koji svoje vrijeme provode u prirodi. Akacija je trajala ukupno deset dana a pored pripadnika naše Službe u akciji je učestvovalo i dvadeset polaznika vatrogasno-spasilačke škole. Plan nam je da sa ovom akcijom nastavimo i u 2023. godini a želja nam je da se u nju uključi veći broj ljudi kako bi smo održali ono što smo već očistili a isto tako očistili i nove terene od gorivog materijala. Pored ovoga učestvovali smo u više akcija pošumljavanja na terenima koji su bili zahvaćeni požarom.

**3. Obuka i trening**

Obuka i trening pripadnika naše Službe predstavlja stalni zadatak tako da se ona odvija u kontinuitetu i u skladu sa finansijskim mogućnostima. Ovu obuku smo prethodne godine najčešće izvodili u sopstvenoj režiji prilagođavajući se finansijskoj situaciji u opštini Nikšić pošto je upotreba pojedinih sredstava za gašenje prilično skupa. Pojedine specijalističke obuke sprovodili smo na terenima u samoj okolini grada kao što su Krupačka brana, Trebjesa, padine pored magistralnih i regionalnih puteva, otpadi za rad sa razvalnim alatom i drugo. Pored toga uzeli smo učešće u određenom broju seminara i predavanja u okviru pojedinih projekata koji se sprovode na lokalnom nivou kao i na polju međunarodne saradnje.

Ono na šta smo posebno ponosni jeste da smo u 2022. godini u potpunosti i uspješno realizovali program “Osposobljavanje za rad kod poslodavca” preko Zavoda za zapošljavanje Crne Gore gdje smo obučavali dvadeset polaznika za zanimanje spasilac vatrogasac. Na Kapinom polju se sprovodila njihova teorijska i fizička obuka po unaprijed zacrtanom planu i program. Polaznici su svakodnevno imali teorijsku obuku od strane naših instruktora a nakon određenog vremena vršene su provjere znanja kroz testove. Takođe, na ovom prostoru sprovodila se i fizička obuka kao i u balon sali Vojske Crne Gore koja nam je ustupila terene za njihovu obuku a sve u cilju podrške realizacije ovog programa. Plan nam je da već na proljeće obučimo novu grupu polaznika takođe u saradnji sa Zavodom za zapošljavanje Crne Gore i uz podršku opštine Nikšić.

Krajem 2022. godine dvadeset pripadnika Službe zaštite i spašavanja završilo je početnu ronilačku obuku. Obuka se sastojala od teorijskog i praktičnog rada u učionicama Regionalnog centra za obuku ronilaca iz Bijele kao i na bazenu u Igalu. Svi pripadnici Službe su uspješno završili obuku što ih je preporučilo za dalji nastavak obuke koju planiramo da realizujemo u 2023. godini. Svim polaznicima uručeni su certifikati o uspješno završenoj obuci u zgradi opštine Nikšić.

Pored ovoga treba napomenuti da smo što u dogovoru sa srednjim i osnovnim školama, privrednim kolektivima i nevladinim organizacijama održali niz predavanja kao i obuka koja se tiču protivpožarne zaštite. Pored ovoga aktivno smo uzeli učešće u praktičnom sprovođenju projekata prekogranične saradnje, radu na ažuriranju plana zaštite od poplava i organizaciji samih vježbi. Posebno bi istakli pokaznu vatrogasnu vježbu koju smo na glavnom gradskom trgu izveli u saradnji sa pripadnicima policije i hitne pomoći a u organizaciji “Alfa centar” i to sve povodom obilježavanja Međunarodnog dana sjećanja na žrtve saobraćajnih nesreća a sve sa ciljem podizanja svijesti učesnika u saobraćaju gdje smo demonstrirali upotrebu hidrauličnog razvalnog alata kako bi oslobodili zarobljenu povrijeđenu osobu iz vozila, pružanje prve pomoći istoj kao i transport do vozila hitne pomoći.

Zajedničkim radom rukovodilaca operativnog sektora i instruktora za obuku radimo na poboljšanju postojećih planova nastave i obuke za specijalističke timove Službe. Možemo se pohvaliti da u kontinuitetu radimo na teorijskoj i praktičnoj obuci zaposlenih u Službi spašavanja Nikšić. Svakodnevno je vršena prvo teorijska a zatim i praktična obuka koja se ticala opšteg znanja na planu zaštite od požara tako i konkretne obuke na kolektivnoj vatrogasnoj opremi koja se nalazi u vatrogasnoj nadgradnji vozila (rad sa ljestvama, pumpama za vodu, razvalnim alatom, ventilatorima, dimovukom i drugo). Nakon određenog broja praktičnih i teorijskih časova vršena su i vježbe gdje se konkretno sporovodilo naučeno. Nakon svake vježbe vršena je analiza iste kao i analiza intervencija kako bi se iz njih izvukle pouke za buduće postupanje u sličnim situacijama.

**4. Vodosnabdijevanje za potrebe gašenja požara**

Problem sa vodosnabdijevanjem za potrebe gašenja požara u mnogim mjesnim zajednicama predstavlja veliki problem. Taj problem posebno je izražen u Sektoru I i Sektoru II koji se mogu okarakterisati kao bezvodna područja sa rijetkim izvorištima vode pogodnim za vodosnabdi-jevanje vatrogasnih vozila. Situaciju na ovom području donekle je poboljšana izgradnjom vještačkih akumulacija za napajanje stoke na području Banjana (Klenak i Podbožur) i Golije (Goslić, katun Petrova dola) koji se mogu iskoristiti i za potrebe punjenja vodom vatrogasnih cistjerni u slučaju kada bi to bilo potrebno.

Vodosnabdijevanje za potrebe gašenja požara predstavlja bitan preduslov za uspješnu intervenciju pa je tako zbog nesigurnosti u snabdijevanju vodom iz hidrantske mreže, neodržavanja iste i nedovoljnog pritiska u ljetnjem periodu, potrebno predvidjeti izgradnju uređenog vodo-zahvata za vatrogasna vozila na pojedinim bunarima, rijekama i jezerima. Zbog svega navedenog vodosnabdijevanje vatrogasnih vozila vrši se i dalje preko hidrantske mreže na pumpnoj stanici Duklo. Kao i prethodnih godina ističemo problem neopremljenosti stambenih zgrada sa hidrantskim ormarima i opremom za slučaj gašenja početnih požara. Smatramo da bi preduzeća, javne ustanove kao i stanari preko svojih kućnih savjeta morali povesti više računa o opremanju i održavanju hidrantske mreži u svojim zgradama.

**5. Tehnička opremljenost i smještajni kapaciteti**

Vozni park Službe zaštite i spašavanja Nikšić sastoji se od:

1. Mercedes Atego (navalno, 1+6, 2006, registrovan),
2. Mercedes Unimog U 500/1 (1+2, 2009, registrovan),
3. Mercedes Unimog U 500/2 (1+2, 2009, registrovan),
4. Mercedes Unimog U 5000 (1+2, 2009, registrovan),
5. Mercedes Actros 1 (1+2, 2009, registrovan),
6. Mercedes Actros 2 (1+2, 2009, registrovan),
7. FAP 1620 (1+2, 1991, registrovan),
8. FAP 1314 (1+2, 1984, registrovan),
9. Mercedes Arbgem (1+5, 1964, neregistrovan) - nije u funkciji,
10. FAP 1616 (1+2, 1981, neregistrovan) - nije u funkciji,
11. Citroen Xsara (komandno, 2001, registrovan),
12. Mahindra (komandno, 2008, registrovan),
13. Nissan Navara (komandno, 2012, registrovan).

U 2022. godini u zavisnosti od potrebe vršene su intervencije na svim vozilima kako bi ista bila u funkciji za obavljanje redovnih zadataka iz djelokruga Službe. Tu je odrađeno puno i na planu servisiranja vatrogasne nadgradnje na vozilima a i na servisiranju samih vozila. Izdvojićemo neka krupnija ulaganja po vozilima i to:

* Servis vatrogasne nadogradnje na više vozila (servis pumpi za vodu, servis rasvjetnih stubova, popravka zvučne i svjetlosne signalizacije i druge opreme) - 9.075,00 €;
* Servisi vatrogasnog vozila Mercedes Atego – 1.258,00 €;
* Servisi vatrogasnog vozila Mercedes Unimog U-500/1 - 2.026,12 €;
* Servisi vatrogasnog vozila Mercedes Unimog U-500/2 - 1.866,00 €;
* Servis vatrogasnog vozila Mercedes Actros 1 - 1.874,61 €;
* Servis vatrogasnog vozila Mercedes Actros 2 - 1.611,25 €;
* Servis vatrogasnog vozila FAP 1314 - 1.940,42 €;
* Servis vatrogasnog vozila FAP 1620 - 105,27 €;
* Servis komandnog vozila Nisan i nabavka zimskih guma - 1.323,45 €;
* Servisi komandnog vatrogasnog vozila Citroen - 405,26 €.

Što ukupno iznosi **21.485,38 €.**

Pored ovoga interventno se djelovalo za nabavku akumulatora, retrovizora, guma, crijeva i slično kako bi vozila uvijek bila spremna za intervenciju.

Na vozila starije proizvodnje (FAP 1314 i FAP 1620) ugrađeni su plugovi za čišćenje snijega pa tako poslednjih godina dajemo značajan doprinos u čišćenju od snijega kako gradskih i prigradskih ulica tako i seoskih puteva na području opštine Nikšić.

Pored ovoga imamo i dvoje motornih sanki i prikolicu za njihov transport. One su nam značajne jer možemo da pružamo pomoć ugroženom stanovništvu na područjima koja su pogođena sniježnim padavinama (transport ljekova i hrane kao i transport bolesnika).

***Lična i koletivna vatrogasna oprema***

Nakon što su u 2021. godini nabavljene uniforme za prilaz vatri renomiranog proizvođača vatrogasne opreme “Rosenbauer” ukupne vrijednosti 65.176,65 € u 2022. godini nastavilo se planski na nabavci ove opreme. Tu posebno raduje činjenica da smo sve nabavke odradili iz sredstava koja su nam opredjeljena Budžetom a kasnije i rebalansom budžeta. Imali smo i donaciju od strane EPCG u iznosu od 15.000,00 € a naknadno su nam opredjeljena dodatna sredstva kroz Budžet za nabavku opreme pa je ukupna vrijednost te nabavke iznosila 112.664,15 €. Putem javnih nabavki nabavljeno je:

* uniforme za šumske požare - 70 komada (31.339,00 €);
* čizme za šumske požare - 70 pari (12.705,00 €);
* vatrogasne rukavice za unutrašnju navalu - 70 pari (12.196,80 €);
* odijela za prilaz vatri - 21 komad (28.332,15 €);
* vatrogasne potkape - 70 komada (4.912,60 €);
* rukavice za tehničke intervencije - 70 pari (5.590,20);
* čizme za unutrašnju navalu - 21 par (6.352,50 €);
* vatrogasni opasači - 21 komad (1.931,00 €);
* maske za šumske požare sa filterima - 70 komada (2.117,50 €);
* kacige za šumske požare i tehničke intervencije - 20 komada (7.187,40 €).

Takođe, početkom 2022. godine na osnovu našeg učešća u ažuriranju Plana zaštite od poplava a u sklopu projekta “Adaptacija na klimatske promjene u prekograničnom upravljanju rizikom od poplava za Zapadni Balkan (CCAWB)” koji je uključio četiri države regiona, od njemačkog društva GIZ gdje smo prepoznati kao profesionalna i odgovorna jedinica, dobili smo vrijednu donaciju koja se sastojala od 70 ribarskih čizama, 70 kišnih kabanica, jedan prenosni računar i GPS uređaj.

Kroz IPA projekat “Budimo pripremljeni” a koji sprovodi FORS Montenegro i MUP Srbije - Sektor za vanredne situacije a koji ima za cilj jačanje kapaciteta institucija i službi iz Crne Gore i Srbije koje se bave zaštitom i spašavanjem za prevenciju požara i poplava i ublažavanja njihovih posledica. Kroz ovaj projekat dobili smo dva čamca (aluminijski i gumeni), dva motora, prikolicu za transport čamaca i 10 naprtnjača za gašenje šumskih požara. Riječ je o zaista vrijednoj donaciji ukupne vrijednosti 12.592,68 € koja će nam je već u prvoj godini korišćenja bila od velike pomoći prilikom pretrage za nestalom osobom na rijeci Zeta.

U avgustu mjesecu Ambasada Velike Britanije u Crnoj Gori i “Operacija Florian” u saradnji sa Savezom vatrogasaca Crne Gore uručili su našoj Službi zaista vrijednu novu i polovnu opremu koja se sastojala od bazena za vodu, čizmica za spašavanje na vodama, suva odijela za spašavanje na vodama, tronožac za spašavanje iz dubina i visina, kratka i dugačka osiguranja, , osiguranja za ljestve, trake za sidrišta (srednje i kratke), prsluci za vodu, kacige, termalna kamera, vatrogasna odijela za unutrašnju navalu, odijela za rad sa opasnim materijama, testera lisičiji rep i dr.

Kada je u pitanju ostala kolektivna oprema tu smo tokom 2022. godine nastavili da sistemski nabavljamo opremu kao što su vatrogasna crijeva, mlaznice, prelazne spojke, razdjelnice, naprtnjače, rezervne djelove za PPA i dr. Plan nam je da u 2023. godinu nastavimo sa daljim opremanjem ove Službe sa nedostajućom kolektivnom zaštitnom opremom.

**6. Sprovođenje preventivnih mjera**

Riječ je o aktivnostima koju sprovodimo u kontinuitetu na planu edukacije po pitanju mjera koje treba preduzeti u slučaju izbijanja požara kao i pravilnog rukovanja protivpožarnom opremom. Po pitanju obuke i dalje ne vlada neka velika zainteresovanost privrednih subjekata, što nije dobro i na čemu bi u narednom periodu trebalo više poraditi. Više puta smo putem sredstava javnog informisanja apelovali na građane da povedu više računa kada su u pitanju opasnosti od izazivanja požara kao i o ponađanju u drugim rizičnim situacijama prilikom kojih mogu da ugroze svoj a i živote drugih. Kao i prethodnih godina pred početak ljetnje požarne sezone distribuirali smo Naredbu predsjednika Opštine o preduzimanju preventivnih mjera zaštite od požara za period ljetnje požarne sezone. Takođe, u posjeti su nam u više navrata djeca školskog i predškolskog uzrasta.

**7. Rad servisa protivpožarnih aparata i prihodi Službe**

Planskim djelovanjem u 2022. godini pravovremeno smo obezbijedili neophodne količine gasova, vatrogasnog praha i rezervnih djelova za PPA tako da servis protivpožarnih aparata nije imao zastoje u radu.

Kada su u pitanju prihodi Službe onda možemo reći da većinu tih prihoda čine prihodi koje ostvaruje servis protivpožarnih aparata a pored njih tu su i prihodi po osnovu prevoza vode pravnim licima, usluge pranja platoa, obezbjeđenja cistjerni i slično. Prihodi Službe iznosili su:

* za 2012. godinu 20.454,85 €,
* za 2013. godinu 25.860,85 €,
* za 2014. godinu 25.436,55 €,
* za 2015. godinu 38.858,60 €,
* za 2016. godinu 35.210,87 €,
* za 2017. godinu 33.504,78 €,
* za 2018. godinu 28.446,86 €,
* za 2019. godinu 25.347,06 €,
* za 2020. godinu 20.510,84 €,
* za 2021. godinu 30.255,62 €,
* za 2022. godinu 33.376,54 €.

Iz ovog pregleda ostvarenih prihoda može se vidjeti da je nakon pet uzastopnih godina pada prihoda dolazi do njihovog značajnog rasta u 2021. godini u odnosu na prethodnu godinu a taj rast se nastavio u u 2022. godini. Realna su očekivanja su da će se ovaj trend rasta prihoda nastaviti i u 2023. godini.

**7. Ocjena stanja zaštite od požara na teritoriji opštine Nikšić**

Preventivnim i operativnim radom na terenu ove kao i prethodnih godina prikupljeni su podaci i informacije na osnovu kojih su sagledani nedostaci koji dodatno usložnjavaju stanje zaštite od požara i drugih akcidenata. Ti nedostaci se ogledaju prije svega kroz:

* Neodržavanje kao i neredovno i nestručno čišćenje dimovodnih instalacija što je za posljedicu imalo da se ove godine dodatno poveća procenat ovih požara u strukturi požara na stambenim objektima;
* Mobilna protivpožarna oprema koja je namjenjena za gašenje početnih požara neredovno se servisira ili je zastarjela ili ne postoji;
* Nedovoljna opremljenost hidranata (nedostatak ventila, mlaznica i vatrogasnih crijeva u sklopu hidrantskog ormarića), loša hidrantska mrežu u stambenim objektima i nizak pritisak u hidrantskoj mreži u ljetnjem periodu;
* Loše i dotrajale elektroinstalacije u stambenim objektima starije gradnje kao i u pomoćnim objektima;
* Otežan prilaz vozilima Službe zaštite i spašavanja prilikom intervencija jer su prilazni putevi stambenim objektima (posebno u najužem gradskom jezgru) veoma često blokirani nepropisno parkiranim vozilima;
* Loša preventivna zaštitu u velikom dijelu industrijskih objekata jer se nedovoljno radi na poboljšanju preventivnih mjera zaštite i spašavanja a poseban problem je needukovanost zaposlenih;
* Putni pravci kroz i do šumskih kompleksa ili nijesu asflatirani ili su u takvom stanju da znatno otežavaju i usporavaju intervencije vatrogasnih vozila;
* Privredna preduzeća koja gazduju šumskim kompleksima ne raspolažu sa adekvatnom opremom za gašenje požara;
* Nepostojanje preduzetnih jedinica za gašenje požara u okviru pojedinih privrednih subjekata u kojima postoje povećani rizici od nastanka akcidenata (požari, hemijski akcidenti i dr.);
* Udaljenost velikog dijela mjesnih zajednica i šumskih kompleksa od Službe zaštite i spašavanja;
* Privredna i javna preduzeća kao i ustanove veoma slabo a često i nikako se ne pridržavaju propisanih mjera koje se odnose na oblast preventivne zaštite;
* Veoma lošu ili nikakvu vodosnabdjevenost u pojedinim mjesnima zajednicama naše Opštine.

Imajući u vidu navedene nedostatke koji se ponaljaju iz godine u godinu ipak možemo da konstatujemo da je opšte stanje od zaštite od požara na teritoriji opštine Nikšić bolje u odnosu na prethodni period.

**8. Zaključak**

Na osnovu iznesenih činjenica i date ocjene stanja u ovoj Informaciji, smatramo da je neophodno preduzeti odgovarajuće mjere na nivou lokalne zajednice sa ciljem bržeg prevazilaženja postojećeg stanja i stvaranja povoljnog ambijenta za realizaciju zakonskih obaveza i programskih ciljeva službe.

U tom smislu smatramo da je neophodno preduzeti sljedeće:

1. Intenzivirati aktivnosti na opremanju višespratnica neophodnom opremom za gašenje požara tj. rješavanje problema loše hidrantske mreže u stambenim objektima kao i njihove opremljenosti (vatrogasna crijeva, spojke i mlaznice).
2. Intenzivirati aktivnosti u saradnji sa nadležnim organima koje se tiču urednog održavanja dimovodnih instalacija kao i da njihovo održavanje/čišćenje vrše stručna lica kako prije tako i posle požarne sezone.
3. Nastaviti i intenzivirati kontrolu tehničke ispravnosti protivpožarne opreme za gašenje početnih požara kao što su protivpožarni aparati i uređaji za gašenje, kao uredno i jasno obilježiti protivpožarne komunikacije.
4. Vršiti redovno održavanje elektro instalacija na stambenim i drugim objektima kao i održavanja prohodnosti za potrebe intervencija u samim stambenim zgradama (stepeništa, hodnici, podrumi i potkrovlja).
5. Nastaviti sa daljim usaglašavanjem i ažuriranjem Plana zaštite od požara za teritoriju opštine Nikšić kao i planova zaštite od požara u svim preduzećima i ustanovama, a posebno u objektima koji spadaju u kategoriju visokog požarnog rizika.
6. Pripremne aktivnosti vezane za izradu Sistema obavještavanja i uzbunjivanja na nivou opštine Nikšić, izrade Strategije za smanjenje rizika od katastrofa za opštinu Nikšić, izrada Procjene rizika od katastrofa za opštinu Nikšić kao i izrada Plana zaštite od zemljotresa i Plana zaštite ekstremnih meteorolških nepogoda.
7. Nastaviti sa edukacijom građana iz oblasti zaštite od požara (štampanje i distribucija propagandnog materijala, sredstava javnog informisanja, predavanja, javne tribine i dr.) kao i zaposlenih u privrednim kolektivima.
8. Nastavak regulacije saobraćaja u najužem gradskom jezgru kako bi se oslobodili prilazni putevi stambenim i drugim objektima za vozila Službe zaštite i spašavanja a koji su veoma često blokirani nepropisno parkiranim vozilima.

Služba zaštite i spašavanja u okviru svojih mogućnosti daje maksimalan doprinos stvaranju što povoljnijih uslova za podizanje kvaliteta ukupne bezbjednosti građana i njihove imovine sa aspekta ugroženosti od požara i drugih akcidentnih situacija i uvijek je spremna da pravovremeno odgovori na svaku nedaću koja zadesi građane ne samo Nikšića već i šire.

**Služba zaštite i spašavanja Nikšić**

**Komandir**

**Tadić Slavko,s.r.**